recursal/SuperWikiNEXT-32B huggingface dataset:
Zoskupenie asteroidov mimo obežnej dráhy Jupitera. Asteroidy Maďarskej rodiny sa nachádzajú v ľavom najvyššom zoskupení, jadro Pásma planétok je zobrazené červenou.
**Maďarská rodina** je skupina asteroidov pásma planétok obiehajúcich okolo Slnka vo vzdialenosti 1,78 až 2,00 AU. Majú nízku excentricitu (pod 0,18) a inklináciu medzi 16 a 34°. Obežnú dobu majú približne 2,5 roka. Majú rezonanciu s Jupiterom 9:2 a s Marsom 3:2. Sú pomenované po najväčšom členovi tejto rodiny 434 Hungaria a ležia vo vnútri "jadra" pásma planétok za 4:1 Kirkwoodovou medzerou.

Väčšina asteroidov Maďarskej rodiny sú E-typy, čo znamená, že majú veľmi vysoko svetlé enstatitove povrchy a albedo typicky nad 0,30. Aj napriek ich vysokému albedu, ani jeden nie je viditeľný ďalekohľadom, pretože sú príliš malé, najväčší (434 Hungaria) má priemer 20 km. Aj napriek tomu patria medzi najmenšie asteroidy pozorovateľné amatérskymi teleskopmi.

Pôvod asteroidov Maďarskej rodiny je dobre známy. Na 4:1 obežnej rezonancii s Jupiterom, ktorá sa nachádza na polosi 2,06 AU je každé obiehajúce teleso vtiahnuté do vysokej excentricity a nestálej obežnej dráhy tvoriacej najvnútornejšiu Kirkwoodovu medzeru. Vnútro tejto rezonancie, asteroidy s malou inklináciou obehu, na rozdiel od tých v 4:1 Kirkwoodovej medzere, silne priťahované gravitačným poľom Marsu. Na rozdiel od príťažlivosti Jupitera, poruchy spôsobené Marsom odstrkujú všetky asteroidy z 4:1 Kirkwoodovej medzery okrem tých, ktoré sú dostatočne vzdialené. Zvyšná koncentrácia asteroidov vo vnútri 4:1 rezonancie obieha s vysokou inklináciou a nízkou excentricitou. Aj v dnešnej dobe sa stáva, že niektorý asteroid pretne obežnú dráhu Marsu a je vyvrhnutý mimo Slnečnej sústavy kvôli vplyvu Marsu. 

Z dlhodobého hľadiska je Mars pokladaný za ničiteľa Maďarskej rodiny.

Pozri aj
--------

* Planétka typu E
* 64 Angelina
* 3103 Eger
* 44 Nysa
* 55 Pandora
* 2867 Šteins

Externé odkazy
--------------


|  |  |
| --- | --- |
| Portal | Astronomický portálPortál slnečná sústava |

* EasySky - obrázky (anglicky)
* Zákruty asteroidov (anglicky)
* Vzdialenosť Marsu a Zeme (anglicky)

| * z
* d
* u
Malé telesá slnečnej sústavy |
| --- |
| 
* Vulkanoidy
* Blízkozemské planétky
* Pásmo planétok
* Trójania
* Kentauri
* Damokloidy
* Kométy
* transneptúnske objekty
	+ Kuiperov pás
	+ Rozptýlený disk
	+ Oortov mrak komét

 |
| **Iné telesá a oblasti**: Skupiny a rodiny planétok, Binárne planétky, mesiace planétok a slnečná sústava; **Kompletný zoznam**: Zoznam planétok |
**Medzinárodné bankové číslo účtu** (angl. *International Bank Account Number*, skr. **IBAN**) je medzinárodne štandardizovaná forma čísla bankového účtu, ktorá umožňuje strojové automatizované spracovanie bezhotovostných platieb, jednoznačnú identifikáciu účtu, krajiny a bankovej inštitúcie príjemcu platby a tým minimalizuje chybovosť, zjednodušuje a urýchľuje medzinárodné bezhotovostné platby.

Koncept IBAN bol vytvorený Európskym výborom pre bankové štandardy v spolupráci s Medzinárodnou organizáciou pre normalizáciu (ISO) a jeho podoba je definovaná v medzinárodnej norme ISO 13616. Aj keď pôvodne mal IBAN uľahčovať bezhotovostné prevody iba medzi krajinami Európskej únie, v súčasnosti tento štandard využíva väčšina európskych krajín, ale aj krajiny na Blízkom a Strednom východe, či v Karibiku. Podľa registra organizácie SWIFT, ktorá je od roku 2006 registračnou autoritou pre IBAN, ho v marci 2016 používalo 71 krajín sveta.

Štruktúra IBAN
--------------

IBAN môže byť tvorený max. 34-znakovou kombináciou písmen a číslic. V písomnej forme je IBAN medzerami rozdelený na skupiny po 4 znaky, v elektronickej forme sa medzery medzi skupinami znakov vypúšťajú.

IBAN tvorí kombinácia veľkých písmen a číslic v nasledovnej štruktúre:

* 2 veľké písmená – kód krajiny (napríklad IT – Taliansko, SK – Slovensko, AT – Rakúsko, ...)
* 2 znaky – kontrolné číslice umožňujúce programovú kontrolu čísla účtu
* max. 30 znakov – kód banky, číslo účtu – predčíslie účtu a základné číslo účtu

### Slovensko

Na Slovensku je IBAN povinný od 1. februára 2016. IBAN pre slovenské banky má vždy 24 znakov:

* SK - kód krajiny
* 2 kontrolné číslice umožňujúce programovú kontrolu čísla účtu
* 4 číslice pre kód banky, v ktorej je účet vedený
* 6 číslic predčíslia účtu
* 10 číslic základného čísla účtu

Referencie
----------

1. ↑   *IBAN: Interational Bank Account Number* [online]. Brusel: European Committee for Banking Standards, 2003. Dostupné online. (po anglicky)
2. ↑   *IBAN Registry* [online]. Brusel: The Society for Worldwide Interbank Financial Telecommunication SCRL (SWIFT), marec 2016. Dostupné online. (po anglicky)
3. ↑  A.S, Petit Press. *Pozrite sa, ako bude vyzerať vaše číslo účtu po novom* [online]. ekonomika.sme.sk, [cit. 2019-05-03]. Dostupné online.
4. ↑   *IBAN - Slovenská republika - www.nbs.sk* [online]. www.nbs.sk, [cit. 2019-05-03]. Dostupné online.

Externé odkazy
--------------

* výpočet IBAN pre slovenské účty
* Skontrolujte platnosť IBAN
* Automatický prepočet účtov na IBAN, aj hromadne
**Medzinárodné letisko Artura Merina Beníteza** alebo **Medzinárodné letisko Santiago**, alebo **Letisko Pudahuel** (špa. ***Aeropuerto Internacional Arturo Merino Benítez***), (IATA: **SCL**, ICAO: **SCEL**) je medzinárodné letisko pri mestečku Pudahuel, približne 15 km severozápadne od centra čilského hlavného mesta Santiaga. S takmer 13 miliónmi cestujúcich v roku 2011 bolo deviatym najvyťaženejším letiskom Latinskej Ameriky. Je tiež významnou spojnicou pre lety medzi Oceániou a Latinskou Amerikou. Letisko bolo v rokoch 2011 a 2012 vyhodnotené cenou Air Cargo Excellence ako najlepšie latinskoamerické letisko pre nákladnú dopravu. Vlastníkom je čilský štát, prenajímateľom je čilsko-kanadsko-španielska spoločnosť *SCL Terminal Aéreo Santiago S.A. Sociedad Concesionaria*. Letisko je jednou zo základní vzdušných síl čilskej armády.

História
--------

Rastúca letecká preprava a používanie väčších a výkonnejších lietadiel najmä pri medzikontinentálnych letoch viedli v päťdesiatych rokoch čilskú vládu k rozhodnutiu postaviť nové letisko, ktoré by spĺňalo požiadavky svojej doby. Výstavba sa začala v roku 1961 a bola ukončená v roku 1967. V roku 1980 bolo letisko premenované na letisko *Artura Beníta Meríneza*, zakladateľa čilských vzdušných ozbrojených síl. Výstavba nového terminálu bola ukončená v roku 1994 a budova starého bola v prevádzke až do roku 2001. Terminál sa nachádza medzi oboma pristávacími dráhami, má štyri poschodia a je navrhnutý podľa architektonického konceptu letiska v Marseille. 
Výstavba druhej pristávacej dráhy bola ukončená v roku 2005.

Rozvoj letiska
--------------

V roku 2008 letisko dosiahlo svoju maximálnu kapacitu, 9,5 milióna cestujúcich ročne. V prípravnom štádiu je výstavba ďalšieho terminálu, pristávacej dráhy a výstavba linky ľahkého metra, ktorá by prepojila letisko s čilským hlavným mestom. Predpokladaný počet cestujúcich je 14 miliónov do roku 2014 a 34 miliónov v roku 2034.

Externé odkazy
--------------

* Oficiálna stránka letiska (eng) Archivované 2010-02-13 na Wayback Machine

Zdroje
------

*Tento článok je čiastočný alebo úplný preklad článku Comodoro Arturo Merino Benítez International Airport na anglickej Wikipédii.*


|  |  |
| --- | --- |
| Portal | Portál letectvo |
**Mecano** bola španielska popová kapela, ktorá vznikla v Madride v roku 1981 a bola aktívna až do roku 1992. Počas tohto obdobia vydala 6 štúdiových albumov a 1 koncertný. Krátky comeback mala v roku 1998, kedy vyšiel kompilačný album s niekoľkými novými skladbami. Mecano sa stala jednou z najúspešnejších španielskych popových kapiel všetkých čias. Kapela je s viac ako 25 miliónmi albumov po celom svete dodnes najpredávanejšou španielskou kapelou. V čase svojho pôsobenia bola považovaná za avant-gardu.

Kapela fungovala v zložení: Ana Torroja (speváčka) a bratia Nacho Cano a José María Cano. V štúdiu a pri živých vystúpeniach s kapelou spolupracovali hudobníci ako Arturo Terriza, Manolo Aguilar, Nacho Mañó, Javier Quílez, Ángel Celada a Óscar Astruga.

Hudobnú kariéru skupiny možno rozdeliť na dve odlišné etapy. Prvá, do roku 1985, bola v podstate synthpop, zatiaľ čo v druhej etape Mecano hralo viac akustický pop rock s prvkami balady, tanca, flamenka, bossanovy, tanga, salsy, rumba flamenca, bolera, pasodoble, a dokonca aj reggae.

Nevídaný úspech mala aj v Hispánskej Amerike. Vďaka úprave niektorých svojich skladieb do iných jazykov prerazili aj v nešpanielsky hovoriacich krajinách ako Taliansko a Francúzsko, napr. s piesňou*Une femme avec une femme*(v španielskej verzii *Mujer contra mujer*).

Medzi najväčšie hity patria *Hoy no me puedo levantar*, *Maquillaje*, *Aire*, *Hijo de la Luna*, *Me cuesta tanto olvidarte*, *Cruz de navajas*, *Mujer contra mujer*, *La fuerza del destino*, *Un año más*, či *El 7 de septiembre*.

Diskografia
-----------

### Albumy

* *Mecano* (1982)
* *¿Dónde Está El País De Las Hadas?* (1983)
* *Ya Viene el Sol* (1984)
* *Entre el cielo y el suelo* (1986)
* *Descanso Dominical* (1988)
* *Aidalai* (1991)
* *Ana/José/Nacho* (1998)

Odkazy
------

1. ↑   *Grupo Mecano* [online]. [Cit. 2012-05-15]. Dostupné online. Archivované 2018-09-27 z originálu.
2. ↑   *Billboard* [online]. [Cit. 2012-05-15]. Dostupné online.

Externé odkazy
--------------

* Zona Mecano Oficiálna stránka
* Ana Torroja Ana Torroja - oficiálna stránka
Logo
**Medzinárodné združenie leteckých dopravcov** (prekladané aj ako **Medzinárodná asociácia pre leteckú dopravu** alebo nesprávne *Medzinárodné združenie leteckých prepravcov*; angl. International Air Transport Association, franc. Association du Transport Aérien International; skrátene *IATA*) je medzinárodná organizácia leteckých dopravcov so sídlom v Montreale. Založená bola roku 1945. Stanovuje medzinárodné dohody o tarifách, sadzbách, vzájomnom vyrovnávaní poplatkov, spôsobe služby cestujúcim a dohody o preprave tovaru.

Leteckí dopravcovia majú dohodnutú výnimku, aby mohli spolu konzultovať ceny prostredníctvom tejto organizácie. IATA bola obvinená z kartelového konania a veľa nízkonákladových dopravcov nie je plnohodnotnými členmi IATA.

IATA prideľuje trojpísmenové letiskové kódy, ktoré sa používajú po celom svete (Svoje kódy prideľuje aj organizácia ICAO). Prideľuje aj kódy leteckým spoločnostiam, pozri Kód leteckej spoločnosti IATA

IATA stanovuje aj podmienky pre prepravu nebezpečného nákladu a vydáva príručku *Dangerous Goods Regulations*, ktorá sa používa ako referenčná príručka pre prepravu nebezpečného nákladu.

Externé odkazy
--------------

* www.iata.com Archivované 2011-09-24 na Wayback Machine – Oficiálne stránky (po anglicky)
* Database with extended search functionality Archivované 2007-03-15 na Wayback Machine (po anglicky)


|  |  |
| --- | --- |
| Portal | Portál letectvo |
**Medzinárodný deň prostitútok** je od roku 1975 2. jún. Ide o spomienkový deň, založený organizáciami na ochranu a podporu prostitútok. V roku 1975 v Lyone vo Francúzku obsadilo viac než sto prostitútok kostol Saint-Nizier, aby tým upozornili na svoju katastrofálnu situáciu. Tento štrajk sa čoskoro rozšíril do celej krajiny a bol sprevádzaný policajnými represáliami. V dnešnej dobe sa vytvárajú spolky sexworkerov podobné odborom, v ktorých sa sexworkeri snažia presadiť spoločenskú akceptáciu svojej práce.

Poznámky
--------

1. ↑  Tento slovenský názov nie je oficiálny a vznikol iba pri preklade z nemeckého jazyka.

Referencie
----------

1. ↑  HOPE DITMORE, M: *ENCYCLOPEDIA OF PROSTITUTION AND SEX WORK*, GREENWOOD PRESS, 2006, strana 208
2. ↑   *Archivovaná kópia* [online]. [Cit. 2009-05-17]. Dostupné online. Archivované 2016-03-05 z originálu.

Zdroje
------

*Tento článok je čiastočný alebo úplný preklad článku Internationaler Hurentag na nemeckej Wikipédii.*
Medzichladič na montáž za predný nárazník
Medzichladič vo vozidle Subaru Impreza WRX STi. Tento medzichladič je namontovaný na motore, takmer až pri čelnom okne
**Medzichladič plniaceho vzduchu**, skrátene len **medzichladič**  (ang. *Intercooler*), alebo aj **chladič plniaceho vzduchu** je zariadenie na výmenu tepla v motoroch prepĺňaných turbodúchadlom alebo kompresorom. Jeho úlohou je ochladzovať stlačený vzduch z dúchadla, čo má za následok zvýšenie hustoty plniaceho vzduchu a tým aj zvýšenie hmotnosti pracovnej náplne valca a teda vyšší výkon motora. Nižšia teplota stlačeného vzduchu umožňuje zvýšiť plniaci tlak a tiež zároveň znižuje riziko samovoľného vznietenia plynov ešte pred fázou jeho kontrolovaného vzplanutia, ktoré je problémom zážihových motorov.

Medzichladiče sa môžu líšiť najmä rozmermi a obsahom, mierne potom aj vzhľadom a umiestnením v automobile. Rovnako ako vzduchový filter sa medzichladič umiestňuje do motorového priestoru tak, aby mal čo najväčší prísun vzduchu, ktorý o automobil naráža v závislosti na jeho rýchlosti. Preto sú medzichladiče tým viac účinnejšie, čím rýchlejšie sa vozidlo pohybuje, pretože to má za následok väčší a rýchlejší prísun chladnejšieho vzduchu.

Pojem "medzi" pochádza z anglického *inter*, čo má pôvod ešte v historických lietadlových motoroch, v ktorých medzichladiče ochladzovali vzduch medzi jednotlivými kompresormi. V dnešných automobilových motoroch sa tak technicky nachádzajú "dochladzovače" (ang. *aftercooler*), pretože sa nachádzajú až za turbodúchadlom či kompresorom.

Konštrukcia
-----------

Väčšinou sa používajú vodné chladiče plniaceho vzduchu. Ide o rúrkové chladiče s priečnym prúdením. Chladiaca voda prúdi rúrkami, ktoré sú usporiadané do niekoľkých radov na oboch koncoch ukončených komorami. Tie zabezpečujú otáčanie prúdu vody tak, aby postupne prešla celým chladičom. Rúrky sú často mosadzné, na vonkajšej strane vybavené rebrami pre zlepšenie prestupu tepla. Plniaci vzduch prechádza chladičom kolmo na rúrky.

Referencie
----------

1. 1 2   KLIMENT, Vladimír. *Naftový motor preplňovaný turbodmychadlem*. Praha : SNTL, 1989. 312 s. S. 76 - 79. (český)
2. ↑  M.Bernhardt, S.Dobrzyński, E.Loth Silniki samochodowe. Wydawnictwo WKiŁ Warszawa, 1988 r.

Externé odkazy
--------------

* Medzichladič pre Volvo FH16
* Možnosti ladenia motora - medzichladiče stlačeného vzduchu
**Medzinárodný deň nepočujúcich** je akcia, ktorá sa koná od roku 1958 v každom štáte vo svete i v Česko-Slovensku. To vyplýva z Valného zhromaždenia Svetovej federácie nepočujúcich 2. septembra 1957 v Ríme, ktoré uznieslo **každú štvrtú septembrovú nedeľu** usporiadať v jednotlivých krajinách **Medzinárodný deň nepočujúcich**. Existuje aj **Medzinárodný týždeň nepočujúcich**, ktorý sa koná **každý štvrtý septembrový týždeň**, ak v tomto týždni je štvrtá septembrová nedeľa. Avšak na Slovensku sa tradične koná v 2. alebo v 3. týždni v septembri.

**Zámerom Medzinárodného dňa nepočujúcich** je oboznámiť politikov, verejnú správu a širokú verejnosť s úspechmi nepočujúcich a o účasti komunity nepočujúcich. Tieto dni sú tiež ukážkou solidarity medzi nepočujúcimi a ich prívržencami a sú využívané ako čas na povzbudenie väčšieho úsilia presadzovať práva nepočujúcich. 

Od roku 1978 v čase dohody medzi Čechmi a Slovákmi sa uskutočňovala akcia Medzinárodného dňa nepočujúcich Česi zvlášť a Slováci zvlášť.

História usporiadania Medzinárodného dňa nepočujúcich na Slovensku
------------------------------------------------------------------

* 1978 – Košice
* 1979 – Bratislava
* 1980 – Košice
* 1981 – Bratislava
* 1982 – Prešov
* 1983 – Lučenec
* 1984 – Trenčín
* 1985 – Zvolen
* 1986 – Bratislava
* 1987 – Nové Zámky
* 1988 – Žilina
* 1989 – Spišská Nová Ves
* 1990 – Trnava
* 1991 – Lučenec
* 1992 – Topoľčany
* 1993 – Košice
* 1994 – Trenčín
* 1995 – Hlohovec
* 1996 – Martin
* 1997 – Bratislava
* 1998 – Púchov
* 1999 – Nové Zámky
* 2000 – Košice
* 2001 – Senica
* 2002 – Prešov
* 2003 – Nitra
* 2004 – Poprad
* 2005 – Bratislava
* 2006 – Žilina
* 2007 – Zvolen
* 2008 – Nové Zámky
* 2009 – Lučenec - web: Medzinárodný deň nepočujúcich v Lučenci Archivované 2009-10-03 na Wayback Machine
* 2010 – Bratislava
* 2011 – Nové Zámky
**Mekor Baruch** (hebr. : מקור ברוך ) je mestská štvrť v severozápadnej časti Jeruzalema v Izraeli.

Geografia
---------

Leží v nadmorskej výške cca 800 metrov, cca 2 kilometre severozápadne od Starého Mesta v centrálnej časti Západného Jeruzalema (takzvanom Lev ha-Ir, *Strede mesta*). Na juhu s ňou susedí štvrť Ruchama a Machane Jehuda, na východe Zichron Moše, na severe leží bývalý Schnellerov sirotinec. Populácia štvrti je židovská.

Dejiny
------

Štvrť vznikla v roku 1924, jej zakladateľmi boli židovskí imigranti zo Severnej Ameriky a židovskí starousadlíci. Išlo o stredostavovskú štvrť, postupne tu ale prevládli ultraortodoxní Židia. Mnoho domov si udržiava pôvodnú podobu s vnútorným dvorom, okolo ktorého sú zoradené jednotlivé byty. Funguje tu aj priemyselná zóna.

Referencie
----------

1. ↑   *Mekor Baruch, Jerusalem, Israel* [online]. Google Maps, [cit. 2011-06-15]. Dostupné online. (anglicky, hebrejsky)
2. ↑   *amudanan.co.il* [online]. amudanan.co.il, [cit. 2011-06-15]. Dostupné online. (hebrejsky)
3. ↑   *Mekor Baruch* [online]. eifermanrealty.com, [cit. 2011-06-15]. Dostupné online. (anglicky)

Pozri aj
--------

* Lev ha-Ir

Iné projekty
------------

Commons
* Spolupracuj na Commons Commons ponúka multimediálne súbory na tému **Mekor Baruch**

Zdroj
-----

* *Tento článok je čiastočný alebo úplný preklad článku Mekor Baruch na českej Wikipédii.*

Súradnice: 31°47′19.07″S 35°12′38.32″V﻿ / ﻿31,7886306°S 35,2106444°V﻿ / 31.7886306; 35.2106444
**Marxistický feminizmus** je jedným z typov feministickej teórie, podľa ktorého je predpokladom oslobodenia žien odstránenie kapitalizmu. Zdroj ženského útlaku pritom vidí v existencii súkromného vlastníctva, ktoré vytvára ekonomickú nerovnosť, vzťahy závislosti a nevyvážené vzťahy medzi mužmi a ženami.

Základy marxistického feminizmu položil Friedrich Engels svojou analýzou rodového útlaku v diele *Pôvod rodiny, súkromného vlastníctva a štátu*. Podľa neho podriadenosť žien nie je výsledkom ich biologických dispozícií, ale pôsobenia spoločenských vzťahov. Inštitúcia rodiny je preto komplexným systémom, v ktorom muži ovládajú služby žien.

Podľa marxistickej teórie je jednotlivec zásadne ovplyvnený štruktúrou spoločnosti (vo všetkých moderných spoločnostiach možno hovoriť o triednej štruktúre). Ľudské príležitosti, túžby a záujmy sú určované výrobným spôsobom, ktorý charakterizuje aj spoločnosť, v ktorej sú ukotvené. Marxistický feminizmus považuje súčasnú rodovú nerovnosť za výsledok práve kapitalistického spôsobu produkcie. Rodový útlak je zároveň triednym útlakom a vzťah medzi mužom a ženou sa dá prirovnať ku vzťahu proletariátu a buržoázie. Podriadenosť žien sa preto javí ako forma triedneho útlaku, ktorá slúži záujmom kapitálu a vládnucej triedy, vďaka čomu naďalej pretrváva. Marxistické feministky rozšírili tradičnú marxistickú analýzu o koncept domácej platenej práce.

Radical Women, hlavná organizácia marxistického feminizmu, stavia svoju teóriu na Marxových a Engelsových analýzach. Z tých vyplýva, že zotročenie žien bolo prvým ekonomickým systémom založenom na súkromnom vlastníctve. Odstránením kapitalistickej ziskom riadenej ekonomiky podľa nich dôjde k eliminácii sexizmu, rasizmu, homofóbie a ďalších foriem útlaku.

Na konci 19. a začiatkom 20. storočia Clara Zetkinová a Eleanor Marxová vystupovali proti démonizácii mužov a podporili proletársku revolúciu, ktorej cieľom bolo odstrániť nerovnosť medzi mužmi a ženami. Odkedy však hnutie začalo vystupovať s čoraz radikálnejšími požiadavkami na ženskú rovnosť, väčšina marxistických lídrov (vrátane Clary Zetkinovej a Alexandry Kollontajevovej) stavala marxizmus do opozície voči feminizmu namiesto hľadania spôsobov ich prepojenia.

Externé odkazy
--------------

* Mzdy za prácu v domácnosti podľa Silvie Federici Archivované 2008-08-28 na Wayback Machine
* Postaviť feminizmus opäť na nohy Archivované 2008-08-28 na Wayback Machine
* Marxist Feminism
* Feminism of the Anti-Capitalist Left
**Mendelova univerzita v Brně** (lat. *Universitas Mendeliana Brunensis*) je verejná vysoká škola v Česku. Sučasným rektorom je prof. Dr. Ing. Jan Mareš.

Dejiny
------

Predchodkyňou školy bola Vysoká škola zemědělská v Brně, založená 24. júla 1919. V roku 1995 získala meno Mendelova zemědělská a lesnická univerzita v Brně a od roku 2010 názov Mendelova univerzita v Brně. Zo začiatku mala VŠZ dva odbory: hospodársky a lesnícky. Lesnícky obor bol prvý rok umiestnený na České vysoké učení technické v Praze. Začiatkom 20. rokov boli snahy preložiť školu na Slovensko. Počas nacistickej okupácie sa výuka nekonala, neskôr prebiehal len praktický výskum. Po roku 1948 neprešlo politickými previerkami 27,7% študentov. V roku 1950 boli založené Zemědělská fakulta a Lesnická fakulta, nasledujúci rok bol založený prvý zo školských majetkov. Vysoká škola veterinární v Brně bola v roku 1952 zrušená a pripojená ako fakulta k VŠZ. Vysoká škola stevitelská v Brně na niekoľko rokov prebrala Lesnícku fakultu. V roku 1959 vznikla Provozně ekonomická fakulta. V roku 1969 bola opäť odčlenená Veterinárna fakulta z ktorej opäť vznikla Vysoká škola veterinární v Brně. Zahradnická fakulta so sídlom v Lednici bola založená v roku 1985. Ako najnovšia bola založená Fakulta regionálního rozvoje a mezinárodních studií v roku 2008.

Fakulty
-------

Univerzita má týchto päť fakúlt:

* Agronomická fakulta
* Lesnická a dřevařská fakulta
* Provozně ekonomická fakulta
* Zahradnická fakulta
* Fakulta regionálního rozvoje a mezinárodních studií

Štúdium
-------

V roku 2016 na škole študovalo celkom 9 199 študentov, z toho 6 121 v bakalárskom, 2 645 v nadväzujúcom magisterskom a 433 v doktorskom stupni. Škola ponúkala 74 študijných programov.

Referencie
----------

1. 1 2 3  Mendelova univerzita v Brně. *MENDELU v číslech – 2016* [online]. mendelu.cz, [cit. 2017-12-15]. Dostupné online. Archivované 2017-12-16 z originálu.
2. ↑   *MENDELOVA UNIVERZITA V BRNĚ* [online]. Ministerstvo školství České republiky, [cit. 2017-12-15]. Dostupné online.
3. ↑  iDNES.cz, ČTK. Prezident Zeman jmenoval rektora Mendelovy univerzity, bude jím Jan Mareš. *iDNES.cz* (Praha: MAFRA), 2022-03-30. Dostupné online [cit. 2022-06-06].
4. ↑  Mendelova univerzita v Brně. *Mendelova univerzita v Brně* [online]. mendelu.cz, [cit. 2017-12-15]. Dostupné online.
5. ↑  Mendelova univerzita v Brně. *Organizační struktura univerzity* [online]. mendelu.cz, [cit. 2017-12-15]. Dostupné online. Archivované 2017-12-10 z originálu.

Iné projekty
------------

Commons
* Spolupracuj na Commons Commons ponúka multimediálne súbory na tému **Mendelova univerzita v Brně**

Externé odkazy
--------------

* Oficiálna stránka

Autoritné údaje: * ISNI: 0000 0001 2219 1520
* LCCN: nr99026433
* NK ČR: kn20010711257
* VIAF: 132982975
* WorldCat: lccn-nr99026433
Posúvač pre potrubie svetlosti 800 mm (DN 800)
**Menovitá svetlosť** alebo **menovitá svetlosť potrubia** či skrátene **svetlosť potrubia** je normalizovaný približný vnútorný priemer potrubia. Udáva sa v milimetroch a označuje sa **DN**. V minulosti sa v česko-slovenských normách označovala *JS* alebo *Js*. 

Pre konkrétne použitie sa na základe maximálneho prevádzkového prietoku vypočíta z rovnice kontinuity toku požadovaný priemer potrubia a zvolí sa najbližší vyšší rozmer DN. Pre menovitú svetlosť je platná norma STN EN ISO 6708. .

Menovité svetlosti
------------------

Prvých niekoľko členov radu menovitých svetlostí je (v mm): DN 6, DN 8, DN 10, DN 15, DN 20, DN 25, DN 40, DN 50, DN 65, DN 80, DN 100, DN 125, DN 150, DN 200, DN 250, DN 300, DN 350, DN 400, DN 500, ...

Referencie
----------

1. ↑   *Úrad pre normalizáciu, metrológiu a skúšobníctvo Slovenskej republiky.STN EN ISO 6708* [online]. [Cit. 2019-10-06]. Dostupné online. [nefunkčný odkaz]
2. ↑   *www.panfitinka.cz.e-shop pre inštalatérov.* [online]. [Cit. 2019-10-06]. Dostupné online.

Zdroje
------

* BARTOŠ, Josef; NOVÁK, Vítězslav; ŠLÉGL, Miroslav. *Časti strojov II -III*. Bratislava : Alfa, vydavateľstvo technickej a ekonomickej literatúry, n.p. 1978. 584 s.
akad. soch. **Marian Drugda** ArtD. (\* 7. apríl 1945, Detva) je slovenský sochár, dizajnér a pedagóg, ktorý svoje diela vystavoval doma a v zahraničí.

Životopis
---------

Marian Drugda študoval v rokoch 1960 - 1964 na Strednej priemyselnej škole pre umelecké spracovanie kameňov v Turnove. Od roku 1966 pôsobil na Vysokej škole výtvarných umení v Bratislave na Oddelení tvarovania výrobkov spotrebného priemyslu, kde absolvoval v roku 1972 u doc. Václava Kautmana.  

V rokoch 1973 - 1981 Drugda pracoval na Inštitúte priemyselného dizajnu v Bratislave. V roku 1981 začal tvoriť ako výtvarník v slobodnom povolaní. Od roku 1997 je pedagógom na Ústave dizajnu Fakulty architektúry STU
Marian Drugda experimentálnym spôsobom vytvára reliéfne a plastické variabilné objekty, takzvané variabily, väčšinou zložené z dvoch, alebo troch farebných perforovaných platní rôznych geometrických tvarov (štvorec, kruh, trojuholník) zoradených za sebou na pevnej základni. Variabilom sa venuje od roku 1976.
Je členom Umeleckej besedy slovenskej, Klubu konkrétistov a medzinárodného hnutia MADI - movement, abstraction, dimension, invention, ktoré združuje výtvarníkov geometrickej orientácie z celého sveta. 
Drugda sa zúčastnil približne 160 spoločných výstav a zorganizoval 20 samostatných výstav doma a v zahraničí. Pri príležitosti svojho jubilea 65. rokov vystavil v apríli 2010 svoje diela v rámci výstavy Variabily v Galérii SPP v Bratislave.

Referencie
----------

1. ↑  Útav diazajnu Fakulty architektúry STU
2. ↑  Galéria SPP pozýva: Marian Drugda približuje život v geometrii

Autoritné údaje: * abART: 39116
* SNK: 157858
* VIAF: 2382156565718923500006
* Web umenia: 2163
**Matej Bahil** alebo **Matej Bahyl** (pseudonym: *Theodorus Meisner ab Hybla*, \* 24. február 1706, Šivetice, Slovensko – † 22. december 1761, Prochowice, Poľsko) bol slovenský evanjelický kňaz, náboženský spisovateľ, prekladateľ.

Jeho otec bol evanjelický farár spisovateľ a filozof, Ján Bahyl.

Životopis
---------

Matej Bahil študoval v Hrachove, v Kežmarku, v Banskej Bystrici a vo Wittenbergu. Pôsobil ako evanjelický farár v Čerenčanoch a v Prešove, kde ho koncom novembra 1746 uväznili za preklad a vydanie protikatolíckych kníh. Začiatkom decembra 1746 ušiel z väzenia do Sliezska, kde pôsobil ako exulantský farár. Zomrel v Prochowici v roku 1761.

Dielo
-----

Matej Bahil je autorom lat.-nem. barokovej autobiografickej prózy, v ktorej načrtáva situáciu protestantských cirkví v Uhorsku na prelome 17. a 18. stor. Počas pôsobenia v Prešove vydal vo Wittenbergu knihu E. Cypriana: *Naučení o pôvodu a zrustu pápežstva*, a knihu *Srdečné napomenutí*, pre ktoré bol obvinený z poburovania a vlastizrady, za čo sa dostal do väzenia. V Sliezsku vydal dvojdielnu knihu (s latinským a nemeckým textom) *Tristeissima ecclesiorum Hungariae protstiantium facies* („*Smutné vyobrazenie protestantských zborov v Uhorsku*" r. 1747). I. časť opisuje Bahilove životné osudy, príchod do Prešova, zaistenie, väznenie a útek, II. časť sa zaoberá témou prenasledovania evanjelikov. Bahil svojim dielom kriticky oboznamoval širšiu, zahraničnú verejnosť s pomermi v Uhorsku. Kniha vzbudila pozornosť a patrila k príspevkom k zmierneniu náboženských treníc. Matej Bahil sa venoval prekladaniu náboženskej literatúry najmä polemického charakteru. Stratený je jeho rukopis prekladu dejín salzburských vysťahovalcov.

Referencie
----------

1. 1 2  Evanjelický a. v. cirkevný zbor Prešov: Posledná fáza protireformácie

* *Slovenský biografický slovník*

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * abART: 61392
* GND: 105529015X
* ISNI: 0000 0001 1862 1225
* LCCN: no2009176847
* PIM: PIM42620
* SNK: 155590
* VIAF: 24946396
* WorldCat: lccn-no2009176847
**Marianna Grznárová** (\* 1. december 1941, Rudno nad Hronom) je slovenská poetka a prozaička, autorka literatúry pre deti a mládež.

Životopis
---------

Narodila sa v úradníckej rodine a vzdelanie získavala v Rudne nad Hronom, Šuranoch a na pedagogickej fakulte v Nitre. Pôsobila ako učiteľka na viacerých školách, od roku 1969 bola redaktorkou a od roku 1971 pražskou spravodajkyňou denníka Ľud.Od roku 1972 – 1984 pracovala v bratislavskej televízii ako dramaturgička. Neskôr v slobodnom povolaní. V súčasnosti je na dôchodku.

Tvorba
------

Prvé diela začala publikovať v denníkoch Ľud, Smena a v časopise Mladá tvorba, knižne debutovala v roku 1966 zbierkou básní *Vstupujte bosí*. Vo svojej tvorbe sa zameriavala ako na poéziu pre dospelých, tak i na písanie poviedok a prozaických rozprávok pre deti. Jej básnická tvorba sa nesie v duchu odmietania životných a literárnych konvencií. Oveľa väčší úspech zaznamenala svojou tvorbou pre deti, s ktorou začínala ako dramaturgička, keď písala rozprávkové seriály pre televíziu. Jej rozprávky sa vyznačujú svojráznym, duchaplným humorom, strohým štýlom i jazykom, pričom však dokonale vystihuje povahové črty človeka. Okrem humoru jej rozprávky vyjadrujú i prvky lyriky, paródie a irónie, pričom sa nezriedka snaží o kritiku negatívnych ľudských vlastností (pretvárka, zlomyseľnosť, pohodlnosť a iné).

Dielo
-----

### Básnické zbierky

* 1966 – *Vstupujte bosí*

### Tvorba pre deti a mládež

* 1977 – *Maťko a Kubko*, prepis televízneho scenára *Pásli ovce valasi* z roku 1972
* 1980 – *Bosá jabloň*
* 1981 – *O netopierovi, ktorý nechcel spávať* (spoluautorka Zdena Vojtková)

### Bábkové hry

* 1978 – *Hašterica*
* 1981 – *Tri želania s krídelkami*

### Prózy

* *Balóny pani Barusovej* (Slovenský spisovateľ 2004) Štyri humorné poviedky.

### Filmografia

* 1972 - 1973 *Pásli ovce valasi*
* 1974 *Pán Zametač Silvester*
* 1974 *Ovečky*
* 1974 - 1975 Rozprávky pre somárika
* 1976 *Kolovrátok*
* 1977 *Rozprávky z hliny*
* 1977 *Keramické rozprávky*
* 1978 *Morské rozprávky*
* 1979 *Na polici v hrnci*
* 1983 *Deravé vrecko*
* 1984 *Drevená krava*
* 1985 *Dvaja a pes*
* 1988 *Tri priadky*

Referencie
----------

1. ↑   *Marianna Grznárová - Mestská knižnica mesta Piešťany- pdf* [online]. [Cit. 2014-10-12]. Dostupné online. Archivované 2009-11-23 z originálu.

Autoritné údaje: * abART: 69167
* GND: 1072566613
* ISNI: 0000 0000 5884 8865
* NK ČR: ola2002113938
* SNK: 147352
* VIAF: 84952793
**Marie-Antoine Carême** alebo tiež **Antonin Carême** (\* 8. jún 1784, Paríž – † 12. január 1833, Paríž) bol francúzsky kuchár, jeden z najslávnejších gastronómov 19. storočia. Zakladateľ tzv. *haute cuisine*. Vynašiel tortu zvanú suflé, smotanovo-jahodovú tortu Charlotte Malakoff a tiež vyprážané zemiakové hranolčeky. Bol osobným kuchárom Napoleona Bonaparta a neskôr ruského cára Alexandra I.

Život
-----

Narodil sa v mnohopočetnej rodine, ako už 16. dieťa parížskeho kamenára. Vyučil sa cukrárom u Sylvaina Baillyho v jeho *Patisserie de Paris*. Legenda (šírená najmä Alexandrom Dumasom) hovorí, že sa nešťastne zamiloval do Baillyho dcéry a chcel kvôli tomu spáchať samovraždu. Pretože bola jeseň a jedovaté rastliny už nerástli, skúsil sa otráviť surovými zemiakovými hľuzami. Aby sa mu dobre jedli, nakrájal zemiaky na malé hranolčeky, osmažil ich na panvici a osolil. Zjedol ich štvrť kila a šiel si ľahnúť s vierou, že sa už neprebudí. Ráno zistil, že vynašiel svoju prvú gastronomickú inováciu. K ďalším, vytvoreným už vo vlastnom podniku *Patisserie de la rue de la Paix*, patrí cukrovinka *soufflé*. Zmenil francúzsku kuchyňu aj tým, že ju založil na omáčkach a korenení čerstvými bylinkami. Omáčok vymyslel okolo stovky, k najslávnejším patrí espagnole, velouté, allemande, béchamel, ktoré sú označované za tzv. materinské omáčky. Zjednodušil tiež jedálny lístok, chody rozdelil len na polievku, mäso so zeleninou, rybu, pečenú hydinu, šaláty a zákusky.

Jeho sláva ho priviedla do osobnej kuchyne významného politika Charlesa Maurice de Talleyrand-Périgorda. Odtiaľ viedla cesta k Napoleonovi, ktorý mu dal za úlohu vytvoriť jedálniček, v ktorom sa nebude celý rok opakovať žiadne jedlo. Navyše mal variť vždy iba zo sezónnych potravín. Oboje sa Caremovi podarilo. Po Napoleonovom páde si ho vyžiadal cár Alexander I. do Petrohradu. Práve pre Alexandra vymyslel slávnu tortu Malakoff, ktorej obľuba prišla neskôr najmä v Spojených štátoch. Po návrate z Ruska do Paríža varil pre bankára Jamesa Mayera Rothschilda. Veľkým impulzom k šíreniu jeho slávy, ale aj štýlu varenia do sveta, bol Viedenský kongres (1814 – 1815), na ktorom varil. Mnoho monarchov a štátnikov si z kongresu domov priviezlo okrem iného aj predstavu o „vysokej kuchyni", ktorú sa potom doma snažili napodobňovať.

Referencie
----------

1. ↑   Původně chtěl spáchat sebevraždu, ale vynalezl bramborové hranolky... - Reflex.cz. *Reflex.cz*. Dostupné online [cit. 2017-04-09]. (po česky)
2. ↑  VODIČKOVÁ, Pavlína. *Marie-Antoine Carême, kuchař a umělec v jednom | Eraklub.cz* [online]. www.eraklub.cz, [cit. 2017-04-09]. Dostupné online.

* *Tento článok je čiastočný alebo úplný preklad článku Marie-Antoine Carême na českej Wikipédii.*

Iné projekty
------------

Commons
* Spolupracuj na Commons Commons ponúka multimediálne súbory na tému **Marie-Antoine Carême**

Externé odkazy
--------------

* Heslo v encyklopédii Britannica (po anglicky)
* Encyklopedické zdroje na Encyclopedia.com (po anglicky)

Autoritné údaje: * BnF: 11895163x
* GND: 118834789
* ISNI: 0000 0000 8102 8013
* LCCN: n80003970
* NK ČR: jo20201090602
* VIAF: 24599074
* WorldCat: lccn-n80003970
PhDr. **Marie Formáčková** (\* 20. december 1952, Benešov) je česká novinárka na voľnej nohe, publicistka a spisovateľka.

Životopis
---------

Je absolventkou Petrohradskej a Karlovej univerzity, pracovala dvadsať rokov v časopise Vlasta, kde bola od roku 1989 šéfredaktorkou. Neskôr bola šéfredaktorkou časopisov Květy a TV Revue. Od roku 2000 sa venuje publicistike a písaniu kníh na voľnej nohe.

Dielo
-----

### Knihy

Marie Formáčková je autorkou alebo spoluautorkou desiatok kníh, najmä životných príbehov mediálne známych osobností. K najobľúbenejším patria knihy, ktoré napísala spolu s Helenou Růžičkovou a so Zitou Kabátovou. Napísala tiež rad kuchárok a knihy o zdravej životospráve spoločne s Doc. MUDr. Leošom Stredom alebo Vítkem Chaloupkom.

Referencie
----------

1. ↑  . Dostupné online.
2. ↑  Univerzita hubnutí na google.com

Zdroj
-----

*Tento článok je čiastočný alebo úplný preklad článku Marie Formáčková na českej Wikipédii.*

Autoritné údaje: * abART: 135097
* GND: 140270183
* ISNI: 0000 0000 7378 9218
* LCCN: no2003095288
* NK ČR: jn20000400712
* SNK: 156937
* VIAF: 36613279
* WorldCat: lccn-no2003095288
**Matej Tatarka** (\* 24. február 1801, Rabčice - † 22. október 1829, Liptovský Mikuláš, popravený) bol slovenský zbojník z Oravy.

Rodina
------

* otec: Adalbert (Albert) Tatarka
* matka: Rozália rod. Surmjaková

Životopis
---------

Narodil sa v Rabčiach. Zanedlho sa s rodičmi presťahoval do Očovej.

### Zbojnícka družina

Družina Mateja Tatarku pôsobila na Liptove, Orave, Spiši, Gemeri a vo Zvolenskej župe. Členmi boli napríklad Ján Korpeľ, pastier z Pribiliny, Juraj Zápražka z Polomky, Pavol Maciak z Hnúšte, Martin, Ján a Pavol Krpeľanovci z Detvy a Michal Šabľa, syn hajdúcha z Levoče.

### Väzenie a poprava

Prvýkrát Tatarku a niekoľkých jeho spoločníkov chytili koncom roku 1824. V máji 1825 sa v Liptovskom Mikuláši začal súdny proces, v ktorom bol odsúdený do väzenia. V noci zo 14. na 15. marca 1829 Tatarka a Šabľa ušli. Koncom leta boli opäť chytení v Gemerskej župe a eskortovaní do Liptovského Mikuláša. Tatarka bol 20. októbra 1829 odsúdený na smrť sťatím mečom a na vpletenie do kolesa. O dva dni bol popravený prešovským katom za odmenu 40 zlatých medzi Okoličným a Vrbicou.

Externé odkazy
--------------

* www.novinyorava.sk: Oravský zbojník Matej Tatarka Archivované 2009-12-07 na Wayback Machine
* Záznam o narodení a krste v matrike
**Materstvo** (anglicky: *Maternity*) je štvrtá epizóda z prvej série seriálu Dr. House.

Dej
---

Preskočiť obsah diela **Upozornenie.** Článok alebo jeho časť prezrádza zápletku, pointu alebo rozuzlenie diela!

Epizóda začína tým, že sa matka hrá s práve narodenou dcérkou, ktorá ale začne zvracať. Zavolajú pôrodníka, aby sa na ňu pozrel. Ten jej zistí teplotu a po chvíli má aj záchvat. House sa to dozvie, keď pozerá v miestnosti pre pôrodníkov televíziu. Začne skúmať aj ostatných novorodencov a nájde podobné prípady. Z toho vydedukuje, že sa v nemocnici nachádza infekcia. Cuddyová to však odmieta. Deťom začínajú zlyhávať obličky. Celkovo je šesť chorých, ale tím sa nemôže zhodnúť na liečbe. House sa preto rozhodne liečiť každé dieťa iným spôsobom. Hodí si mincu a rozhodne čo komu nasadiť. Cuddyová necháva prehľadať celú nemocnicu, ale nič sa nenájde. Medzitým jednému dieťaťu zlyháva srdce. House vďaka tomu vie, ktorá liečba bola nesprávna a ostatné deti už lieči správnym liekom. Urobí
pitvu mŕtveho dieťaťa a zistí, že dieťa malo vírusom poškodené srdce. Podľa protilátok v tele matky zistí, že ide o ECHO vírus 11. Liečba zaberá a ostatné deti sa uzdravujú. Stále sa však nevie, kto deti nakazil. Ku koncu epizódy však House zistí, že pôvodcom nákazy bola stará zamestnankyňa nemocnice, ktorá deťom roznášala plyšových medvedíkov.

 Opis zápletky alebo rozuzlenia príbehu sa tu končí.

Diagnózy
--------

* **Zlé diagnózy:** MRSA, pseudomona
* **Správna diagnóza:** ECHO vírus 11

Zdroje
------

*Tento článok je čiastočný alebo úplný preklad článku Mateřství (Dr. House) na českej Wikipédii.*

Pozri aj
--------

* Vírus

Iné projekty
------------

Wikicitáty
* Spolupracuj na Wikicitátoch Wikicitáty ponúkajú citáty od alebo o **Materstvo (House)** (po česky)

Externé odkazy
--------------

* DrHouse.cz – Mateřství (po česky)
* HouseMD.serial4u.cz Archivované 2009-10-02 na Wayback Machine – 1x04 Maternity

| * z
* d
* u
Dr. House |
| --- |
| Hlavní doktori | 
* Gregory House
* Lisa Cuddyová
* James Wilson

 |
| Bývalý tím | 
* Eric Foreman
* Allison Cameronová
* Robert Chase

 |
| Súčasný tím | 
* Eric Foreman
* Remy „Trinástka" Hadleyová
* Chris Taub
* Robert Chase

 |
| Vedľajšie postavy | 
* Lucas Douglas
* Stacy Warnerová
* Michael Tritter
* Edward Vogler
* Amber Volakis

 |
| Zoznam častí **·** Soundtrack **·** Kategória |
Mesa Boogie Mark IV
Mesa Boogie Bass 400+
**Mesa**/**Boogie** (tiež známa ako **Mesa Engineering**) je spoločnosť sídliaca v meste Petaluma v Kalifornii, ktorá vyrába zosilňovače pre gitary a basové gitary. Spoločnosť funguje od roku 1969.

Firmu Mesa založil Randall Smith ako malú opravovňu, ktorá opravovala kombá Fender. Medzi jej významných zákazníkov patrili taký interpreti ako Carlos Santana alebo Keith Richards zo skupiny The Rolling Stones, ktorí pomohli rozšíriť dobrú povesť tejto firmy.

Produkty
--------

### Rad Mark

Rada zosilňovačov Mark bola vlajkovou loďou firmy pred uvedením radu Rectifier. Ide o zosilňovače Mark I až Mark V.

Výroba radu Mark IV a znovu obnoveného radu Mark I bola ukončená v roku 2008. Ako novinku uviedla Mesa v roku 2009 na trh rad Mark V.

### Rada Rectifier

Rectifiery (často označované ako „Recto") poslúžili k úspechu nu a heavy metalových skupín, ktoré používali preladené sedemstrunové gitary. Základné typy sú:

* Single Rectifier
* Dual Rectifier
* Triple Rectifier

Tiež existujú typy Tremoverb a Rectoverb.

Hudobníci používajúci výrobky Mesa/Boogie
-----------------------------------------

* Buckethead
* Jerry Cantrell
* Les Claypool
* Kurt Cobain
* David Gilmour zo skupiny Pink Floyd
* Dave Grohl zo skupiny Foo Fighters
* Allan Holdsworth
* Adam Jones of Tool
* Steve Lukather
* Metallica
* Ed O'Brien zo skupiny Radiohead
* John Petrucci a John Myung zo skupiny Dream Theater
* Prince
* John Scofield
* Andy Summers zo skupiny The Police
* Pete Townshend zo skupiny The Who
* Ron Wood
* Frank Zappa

Iné projekty
------------

Commons
* Spolupracuj na Commons Commons ponúka multimediálne súbory na tému **Mesa Boogie**

Referencie
----------

1. ↑   *Zoznam "Mesa/Boogie Artists"* [online]. [Cit. 2010-12-24]. Dostupné online. Archivované 2009-08-05 z originálu.

Externé odkazy
--------------

* Mesa/Boogie Oficiálna web stránka
**Matúš Chovan** (\* 14. február 1992, Košice) je slovenský hokejový útočník.

Klubový hokej
-------------

Matúš Chovan je odchovancom HC Košice. V sezóne 2010/11 nastúpil po prvýkrát v slovenskej extralige, keď sa zapojil do projektu HK Orange 20 a neskôr odohral svoje prvé zápasy v A-tíme HC Košice. Taktiež v tejto sezóne hral 3 zápasy v prvoligovom HC 07 Prešov a 4 zápasy v HC 46 Bardejov. V sezóne 2011/12 hral už v základnom družstve HC Košice a na prelome rokov sa zúčastnil Majstrovstiev sveta v ľadovom hokeji hráčov do 20 rokov 2012. V tejto sezóne získal s HC Košice titul vicemajstra slovenska.

V sezóne 2012/13 skončil s HC Košice v extralige opäť na 2. mieste a počas sezóny odohral svoj prvý zápas za slovenskú hokejovú reprezentáciu. V sezóne 2013/14 šiel na rok na hosťovanie do HC ’05 Banská Bystrica, ale v polovici decembra bol vymenený za útočníka Rastislava Konečného.

Reprezentácia
-------------

V slovenskej reprezentácii odohral 2 zápasy s bilanciou 0 góly a 0 asistencie.

### MS U20 2012

Na majstrovstvách sveta získal 6 bodov za 5 gólov a 1 asistenciu. V zápase na Silvestra so Švajčiarskom pomohol Slovensku k postupu zo skupiny, keď zaznamenal hetrik a vsietil aj víťazný gól Slovenska pri výhre 6:4.

### Štatistika

|  |  |
| --- | --- |
| Podujatie |  Z  |  G  |  A  | Body | TM | +/- | Strely | Miesto |
| MS U20 2012 | 6 | 5 | 1 | 6 | 27 | +4 | 19 | 6. |

Referencie
----------

1. ↑  Matúš Chovan bude hosťovať z Košíc v Banskej Bystrici Archivované 2014-01-05 na Wayback Machine, www.hokej.sk, 04.08.2013
2. ↑  Útočník Matúš Chovan sa vracia do Košíc Archivované 2013-12-22 na Wayback Machine, www.hokejportal.sk, 15.12.2013

Iné projekty
------------

Commons
* Spolupracuj na Commons Commons ponúka multimediálne súbory na tému **Matúš Chovan**

Externé odkazy
--------------

* Matúš Chovan na *eliteprospects.com*
m.p. KU doc. RNDr. **Marián Trenkler**, CSc. (\* 19. máj 1948, Košice) je slovenský matematik a pedagóg. Venuje sa geometrii, teórii grafov, teórii čísel a didaktike matematiky.

Životopis
---------

Narodil sa 19. mája 1948 v Košiciach. V roku 1971 vyštudoval matematiku na Prírodovedeckej fakulte Univerzity Pavla Jozefa Šafárika v Košiciach. V roku 1979 získal titul Ph.D. pričom jeho školiteľ bol Ernest Jucovič. V roku 1985 získal titul doc. a v roku 2003 sa stal mimoriadnym profesorom na Katedre matematiky Pedagogickej fakulty Katolíckej univerzity v Ružomberku. Je autorom mnohých publikácii a odborných článkov.

Diela
-----

* *Characterization of magic graphs* 1983
* *A construction of magic cubes* 2000
* *Magic p-dimensional cubes* 2001
* *A theorem on the structure of cell-decompositions of orientable 2-manifolds* 1973
* *On orthogonal Latin p-dimensional cubes* 2005

Ocenenia
--------

Získal čestné uznanie za súbor vedeckých matematických prác o latinských a magických hyperkockách v priestoroch všetkých rozmerov a kvalitné práce z didaktiky matematiky. Práce sa stretli s mimoriadnym záujmom matematiky celého sveta.

Referencie
----------

1. ↑   *Marian Trenkler - list of papers* [online]. math.ku.sk, rev. 2014-12-01, [cit. 2021-03-02]. Dostupné online. (po anglicky)
2. ↑   *Osobnosti vedy na Slovensku* [online]. [Cit. 2016-08-06]. Dostupné online. Archivované 2016-09-19 z originálu.

Autoritné údaje: * Google Scholar: Mvc03qIAAAAJ
* SNK: 148463
* VIAF: 4179156565724023500008
Súradnice: 48°19′04″S 18°05′17″V﻿ / ﻿48,317688°S 18,087991°V﻿ / 48.317688; 18.087991

**Mariánsky stĺp** je morový stĺp v Nitre. Toto vrcholnobarokové súsošie, najväčšie v meste, je situované na južnom svahu hradného kopca. Biskup Imrich Esterházi dal postaviť stĺp na pamiatku veľkých morových epidémií v rokoch 1710 a 1739, počas ktorých zahynula asi štvrtina obyvateľov mesta. Súsošie bolo postavené v roku 1750 a jeho autorom je rakúsky kamenosochár Martin Vögerl z Brucku an der Leitha. Zreštaurovaná pamiatka bola skolaudovaná dňa 29. apríla 2008.

Architektúra
------------

Súsošie je stvárnené podľa zaužívanej kompozičnej schémy, ktorá bola rozšírená v období baroka. Stavali sa z vďačnosti za vyslyšanie modlitieb na odvrátenie moru. Stĺp vyrastá z piedestálu na ktorom sú vázy na hornej rímse a sochy štyroch svätcov. Na volútach sú anjelské postavičky držiace mariánske symboly – zlatú vežu, dom, bránu nebies a hviezdu. Zarámované reliéfne stvárnené scény zo života Panny Márie a kartuša s erbom biskupa Imricha Esterháziho sú na spodnej časti súsošia. Pozlátená ústredná socha Nepoškvrnenej Panny Márie (Immaculata) s gloriolou z hviezd okolo hlavy, stojaca na zemeguli obtočenej hadom sa týči uprostred dekoratívne tvarovaného stĺpa. Na štyroch stranách podstavca sú štyria uhorskí panovníci - Szent István (Svätý Štefan), Szent Imre herceg (Svätý Imrich-knieža), Szent László (Svätý Ladislav ) a IV. Béla (Belo IV.) Pod sochami kráľov sú sochy anjelov a niekoľko reliéfov, z ktorých väčšina zobrazuje šľachtické erby v Uhorsku. Podobný morový stĺp stojí v rakúskom Hainburgu od roku 1749.

Literatúra
----------

* JUDÁK, Viliam; a kol. autorov. *Nitrianský hrad a Katedrálny chrám - Bazilika sv. Emeráma*. Nitra : Arte Libris, 2012. ISBN 978-80-971057-5-4. S. 58 – 59.
* KRČMÁR, Alojz; BABČANOVÁ, Vlasta. *Nitra na starých pohĺadniciach*. Bratislava : Dajama, 2006. ISBN 978-80-89226-13-9. S. 21.
* Vögerl, Martin. In: *Kortárs magyar művészeti lexikon* *III. (P–Z).* Főszerk. Fitz Péter. Budapest: Enciklopédia. 2001. ISBN 963-8477-46-6

Iné projekty
------------

Commons
* Spolupracuj na Commons Commons ponúka multimediálne súbory na tému **Mariánsky stĺp (Nitra)**

Externý odkaz
-------------

* Archivované 2016-06-24 na Wayback Machine
*Práva městská království českého* – titulný list, Jiří Melantrich z Aventina, 1579
**Mestské právo** je súbor práv vymedzujúcich vzťah stredovekého mesta k panovníkovi, resp. vrchnosti, a vzájomné vzťahy členov tejto komunity. Konkrétne sa tieto práva najčastejšie týkali správneho zriadenia mesta, možností trestných a procesných právomocí a osobných slobôd obyvateľov. Len mesto vlastniace toto mestské právo mohlo byť považované za inštitucionálne, hoci aj iné významné lokality s centrálnymi funkciami mohli v stredoveku plniť niektoré funkcie spájané zvyčajne s mestom (napr. centrum obchodu, správne, právne alebo kultúrne funkcie a pod.).

Pôsobnosť mestského práva
-------------------------

Mestské právo zvyčajne platilo v obvode mestských hradieb, ale mohlo sa vzťahovať aj na predmestie a blízke dediny bez toho, aby ich obyvatelia získali postavenie mešťanov (tzv. míľové právo). Mestskému právu podliehali všetci obyvatelia mesta ak nespadali pod inú vrchnosť cirkevnú či svetskú, a to i v prípadoch, že sídlili v samotnom meste. Osobné slobody potom získavali nielen mešťania, ale všetci, čo v meste dlhodobo pobývali.

Literatúra
----------

* Hoffmann, František *České město ve středověku*. Praha 1992.
* Hoffmann, František *Jihlavské právo*. Havlíčkův Brod 1959.
* Kejř, Jiří *Vznik městského zřízení v českých zemích*. Praha 1998.
* Mendl, Bedřich *Tak řečené norimberské právo v Čechách*. Praha 1938.
* Žemlička, Josef *Počátky Čech královských 1198–1253. Proměna státu a společnosti*. Praha 2002.

Externé odkazy
--------------

* České mestá a ich právny vývoj v predbelohorskom období

Zdroj
-----

*Tento článok je čiastočný alebo úplný preklad článku Městské právo na českej Wikipédii.*